News Update: รัฐบาลจีนยอมรับ GDP อาจพลาดเป้า 5.5% ผลจากมาตรการโควิดเป็นศูนย์ ภาคการผลิตหดตัวต่ำสุดรอบ 3 เดือน - FINNOMENA
จีนส่งสัญญาณยอมรับว่าประเทศอาจพลาดเป้าหมายการเติบโตของเศรษฐกิจที่ 5.5% ขณะที่ตัวเลขภาคการผลิตจีนหดตัวกว่าคาด
1 ส.ค. 2565

จีนส่งสัญญาณยอมรับว่าประเทศอาจพลาดเป้าหมายการเติบโตของเศรษฐกิจที่ 5.5% ขณะที่ตัวเลขภาคการผลิตจีนหดตัวกว่าคาด หลังมาตรการควบคุมโควิดส่งผลกระทบต่อประเทศเศรษฐกิจขนาดใหญ่ที่สุดเป็นอันดับ 2 ของโลก
คณะกรรมการประจำกรมการเมือง (Politburo) กลุ่มคนที่มีอำนาจการตัดสินใจสูงสุดของจีน ระบุว่าได้ตั้งเป้ารักษาการเติบโตให้อยู่ภายในช่วงที่ “สมเหตุสมผล” โดยไม่ได้พูดถึงเป้าหมายการเติบโตทางเศรษฐกิจระดับ 5.5% ที่ตั้งไว้ก่อนหน้านี้
โดยคณะกรรมการประจำกรมการเมือง ซึ่งมีสมาชิก 25 คน และมีปธน.สี จิ้นผิง เป็นประธานกล่าวว่า บรรดาผู้นำจะพยายามอย่างหนักในการบรรลุผลที่ดีที่สุดที่เป็นไปได้ และเรียกร้องให้มณฑลที่แข็งแกร่งขึ้นแล้วเร่งทำผลงานให้ได้ตามเป้าหมายการเติบโตที่ตั้งไว้ เพื่อช่วยชดเชยมณฑลอื่นๆ ที่ได้รับผลกระทบมากกว่าจากการล็อกดาวน์
นักวิเคราะห์มองว่า การไม่พูดถึงตัวเลขเป้าหมายเป็นเรื่องน่าสังเกต แม้ก่อนหน้านี้นักเศรษฐศาสตร์ส่วนใหญ่จะคาดการณ์ไว้แล้วว่า เป็นเรื่องยากที่จีนจะทำได้ถึง 5.5% ตามเป้าหมาย
Iris Pang นักเศรษฐศาสตร์จีนจาก ING Bank มองว่า เป้าหมายการเติบโต 5.5% ไม่จำเป็นสำหรับจีนอีกต่อไปแล้ว
ล่าสุด (31 ก.ค.) สำนักสถิติแห่งชาติจีนรายงานว่า ดัชนีผู้จัดการฝ่ายจัดซื้อ (PMI) ลดลงจาก 50.2 จุด ในเดือน มิ.ย. สู่ 49.0 จุด ในเดือน ก.ค. ซึ่งเป็นการหดตัวถึงระดับต่ำสุดในรอบ 3 เดือน และต่ำว่าที่นักวิเคราะห์คาดการณ์ที่ 50.4 จุด จากการระบาดรอบใหม่ของโควิดและและสภาพเศรษฐกิจโลกที่ชะลอตัวลงทำให้ความต้องการสินค้าลดลง
ตอนนี้จีนเผชิญกับช่วงเวลาที่ยากลำบากในการบรรลุเป้าหมายการเติบโตที่ตั้งไว้ก่อนหน้า เศรษฐกิจจีนหดตัวลงอย่างรุนแรงในไตรมาสที่ 2 เมืองขนาดใหญ่หลายแห่งของจีนถูกล็อกดาวน์ทั้งเมืองหรือบางส่วน ตลาดอสังหาริมทรัพย์ที่เคยเติบโตอย่างรวดเร็วในจีนก็กำลังตกต่ำลงอย่างมาก
ยอดขายบ้านในจีนลดลง 11 เดือนติดต่อกันแล้ว ตอนนี้บริษัทพัฒนาอสังหาฯ หลายแห่งในจีนระงับการสร้างบ้านที่ขายไปแล้วจากปัญหากระแสเงินสด ขณะที่ผู้ซื้อบ้านบางส่วนขู่หยุดผ่อนชำระสินเชื่อบ้าน จนกว่าบริษัทจะดำเนินการก่อสร้างต่อไป
อ้างอิง:
https://www.bbc.com/news/business-62343087 
https://www.voathai.com/a/china-factory-activity-contracts-unexpectedly-in-july-as-covid-flares-up/6681325.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
จีน
เศรษฐกิจจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA